Yrityskauppa: Protacon haastaa perinteiset suunnittelutalot - Protacon
12.1.2018 Ajankohtaista
– Meistä tulee teollisuuden integraattorimarkkinaan uudenlainen toimija. Yhdistämme teollisuuden asiantuntijapalvelut ja järjestelmätoimitukset aiempaa toimivammaksi kokonaisuudeksi. Jatkossa samalta riippumattomalta toimittajalta saa suunnittelun, automaatiototeutukset, sähkökäytöt, tuotannon kunnonvalvonnan ja laadunvarmistuksen, Industry 4.0 -ratkaisut sekä tiedolla johtamisen työkalut. Teollisuuden murros luo uudenlaista kysyntää, johon tämä yhdistelmä vastaa tehokkaasti ja luo samalla alan parhaille osaajille uudenlaisia mahdollisuuksia, konsernijohtaja Timo Akselin Protaconilta sanoo.
– Descalin ja Protaconin yhdistyminen luo mahdollisuuden laajentua markkinoille, joille yhtiöillä ei yksin ole tähän saakka ollut mahdollisuutta. Yhdistymisen myötä voimme kehittää aiempaa paremmin toimintojamme myös niillä osa-alueilla, joilla olemme ennestään vahvoja, esimerkiksi suunnittelu- ja laskentaosaamistamme maanjäristysalueille. Protacon tuo mukaan vahvaa sähkö-, instrumentointi- ja automaatio-osaamista, joten voimme jatkossa tarjota asiakkaillemme laajempia palvelupaketteja. Myös toiminta kansainvälisillä markkinoilla helpottuu, kun kykenemme hoitamaan samalta tiskiltä asiakkaiden tarpeet, toimitusjohtaja Kimmo Kerttula Descal Engineering Oy:stä kertoo.
Kuvassa Timo Akselin ja Kimmo Kerttula.
– Descal valikoitui useiden toimijoiden joukosta sopivimmaksi täydentämään Protaconin palvelukokonaisuutta. Yhtiö on poikkeuksellisen hyvin johdettu ja tunnettu laadukkaista suunnittelupalveluistaan, jotka toimitetaan asiakkaille kokonaistoimituksina. Erityisinä vahvuusalueina yhtiöllä on lujuuslaskenta ja muut laskentapalvelut, jotka tukevat hyvin prosessiteollisuuden suunnittelua. Yhtiön pääkonttorin sijainti Kouvolassa on optimaalinen. Haemme voimakasta kasvua Descalin nykyisiin liiketoimintoihin ja tulemme perustamaan Kouvolaan myös sähkö- ja automaatioryhmän lähitulevaisuudessa, Akselin kertoo.
Descal Engineering Oy on vuonna 2006 perustettu korkeaan osaamiseen panostava insinööritoimisto, jonka päätoimintaa ovat teollisuuden prosessi- ja laitossuunnittelu, lujuuslaskentapalvelut sekä teräs- ja betonirakenteiden suunnittelu teollisuuskohteisiin maailmanlaajuisesti. Yhtiön Kouvolan ja Mikkelin toimipisteissä työskentelee noin 50 osaajan joukko, vuoden 2017 liikevaihto oli noin 4,5 miljoonaa euroa. Asiakkaita ovat mm. Andritz, Adpap, BASF, Efora, Empower, Fortum, Inspecta, Kemira, Neste, Outotec, Stora Enso, Sumitomo, Suomen Sokeri ja TVO.